Diari Oficial de la Generalitat Valenciana


Sumari del DOGV 6375, del 13-10-2010 (2010/10338)

ORDRE 18/2010, de 27 de setembre, de la Conselleria d'Indústria, Comerç i Innovació, per la qual es crea l'Oficina de Projectes Empresarials d'I+D+I (OPIDI).
-------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/09/27/18/dof/vci/html**

### Dades del document

Número de DOGV
:   6375

Data del DOGV
:   13-10-2010

Secció del DOGV
:   I. DISPOSICIONS GENERALS

Número del document
:   2010/10901


Data del document
:   27-09-2010

Organisme emissor
:   Conselleria d'Indústria, Comerç i Innovació

Tipus de document
:   Ordre

Descriptors 

:   * empresa
    * legislació
    * recerca i desenvolupament
    * programa d'actuació
    * innovació
    * organització administrativa

ORDRE 18/2010, de 27 de setembre, de la Conselleria d'Indústria, Comerç i Innovació, per la qual es crea l'Oficina de Projectes Empresarials d'I+D+I (OPIDI). [2010/10433]  
L'Estratègia d'Innovació, Competitivitat i Internacionalització per a la Comunitat Valenciana 2010-2015 establix, entre altres objectius, doblar la inversió en I+D i innovació fins al 2,2% del PIB regional.   
Per a això, resulta necessari desenvolupar, a més de les polítiques horitzontals de suport a la I+D+I empresarial ja existents i finançades a través dels pressupostos de la Generalitat, un important esforç de captació de fons nacionals i europeus amb l'objectiu de finançar nivells creixents de despesa privada en I+D+I. Es requerixen, per tant, mesures específiques tendents a impulsar la creació de consorcis empresarials tractors amb massa crítica (I+D en cooperació), que assumisquen projectes amb risc tecnològic i de mercat creixents i que puguen competir amb èxit amb els seus homòlegs europeus per la captació de fons nacionals i europeus, especialment els vinculats al Pla Nacional d'I+D+I i al Fons Tecnològic, així com en el VII Programa Marc 2007-2013 de la Unió Europea i el Programa Marc de Competitivitat i Innovació (CIP) 2007-2013.  
En esta línia, i durant l'any 2009, la Direcció General d'Indústria i Innovació va desenvolupar un Pla d'Activació i Millora de la Participació d'Entitats de la Comunitat Valenciana en Programes Nacionals i Europeus d'I+D+I. L'esmentat pla ressaltava la necessitat d'actuar en dos sentits. En primer lloc optimitzant els recursos ja existents, especialment en els distints centres directius i ens adscrits a la Conselleria, i també ens i xarxes públics i privats de suport a la innovació empresarial, a fi d'unificar criteris, alinear les estratègies i aconseguir majors nivells d'eficàcia i eficiència per a les distintes línies d'actuació a emprendre. En este sentit, cal mencionar la significativa participació de la Conselleria i de l'IMPIVA en projectes i xarxes europees a fi de mobilitzar les empreses valencianes, en particular, en el programa ERA-NET del 7é Programa Marc d'Investigació i Desenvolupament Tecnològic, i la posada en marxa de la xarxa SEIMED a fi d'ajudar l'empresa a desenvolupar-ne el ple potencial i la capacitat innovadora a través de la internacionalització, la transferència de tecnologia i l'accés a projectes i finançament de la UE, així com el paper tractor que exercixen els instituts tecnològics associats a REDIT sobre els nivells de participació en convocatòries nacionals i europees, i també les distintes actuacions desenvolupades per la Fundació Comunitat Valenciana Regió Europea. En segon lloc, el Pla d'Activació recomanava proporcionar a les empreses un servici de qualitat i alt valor afegit amb l'agilitat, capacitat de resposta i amb els nivells d'atenció personalitzada necessaris per a aconseguir, a mitjà termini, un increment substancial dels seus retorns de programes nacionals i europeus. Per tot això, es planteja la creació d'una Oficina de Projectes Empresarials d'I+D+I.  
Pel que s'ha exposat i fent ús de les facultats atribuïdes per l'article 28 de la Llei 5/1983, de 30 de desembre, del Consell,   
ORDENE  
Article 1. Objecte  
L'objecte de la present ordre és la creació d'una Oficina de Projectes Empresarials d'I+D+I, com a òrgan col·legiat adscrit a la conselleria amb competències en matèria d'indústria i innovació.  
Article 2. Principis  
Els principis bàsics en què es fonamenta l'organització i funcionament d'esta oficina són:  
- Proactivitat en la detecció d'oportunitats i en l'apropament als col·lectius empresarials susceptibles de beneficiar-se directament de les seues activitats.  
- Proximitat a les empreses i orientació a resultats, amb vista a facilitar l'accés a la informació i a establir una relació personalitzada adaptada a les seues necessitats.   
- Coordinació i efectivitat que proporcionen unitat d'accés als recursos disponibles per part de les empreses.   
- Cooperació amb altres agents, públics i privats, d'I+D+I per a la consecució dels seus objectius.   
Article 3. Funcions  
Són funcions de l'Oficina de Projectes Empresarials d'I+D+I les següents:  
a) Foment i coordinació de la participació empresarial en programes nacionals i internacionals d'I+D+I en cooperació; en particular, en els relacionats amb el Pla Nacional d'I+D+I i el Fons Tecnològic 2007-2013 i, en l'àmbit europeu, amb el VII Programa Marc d'I+D 2007-2013 i el Programa Marc de Competitivitat i Innovació (CIP) 2007-2013.  
b) Coordinació i seguiment de les actuacions de suport a empreses que, en l'àmbit de les funcions de l'oficina, desenvolupen els seus membres.  
c) Coordinació de l'atenció a empreses i institucions en la recerca i definició de fonts de finançament que complementen les ajudes pròpies destinades a l'execució de les actuacions d'I+D+I empresarials.  
d) Coordinació d'accions d'informació, difusió i sensibilització que afavorisquen la participació d'empreses en programes nacionals i internacionals d'I+D+I.  
e) Estímul, suport i assessorament en la creació de consorcis empresarials d'I+D+I, així com en la preparació, presentació i gestió de propostes a convocatòries nacionals i europees.   
f) Promoció de la subscripció de convenis i altres instruments de col·laboració amb institucions públiques i privades per a l'obtenció de recursos financers per al desenvolupament de projectes d'I+D+I empresarial.  
g) Seguiment estadístic continuat dels nivells de participació empresarial en projectes nacionals i europeus d'I+D+I, així com dels retorns obtinguts.  
h) Coneixement previ i coordinació de les sol·licituds de participació en projectes nacionals i internacionals en què participen la Conselleria d'Indústria, Comerç i Innovació, i les seues entitats adscrites.  
i) Realització d'estudis, anàlisis, recomanacions i altres actuacions de promoció, orientació i impuls que es considere rellevants per a incentivar la participació de les empreses i entitats en plans, programes i convocatòries d'ajudes destinats a actuacions d'I+D+I.  
j) Promoció de la internacionalització de les actuacions d'I+D+I.  
Article 4. Composició   
1. L'Oficina de Projectes Empresarials d'I+D+I estarà integrada pels membres següents:  
- El/la conseller/a amb competències en matèria d'indústria i innovació que n'assumirà la presidència.   
- El/la secretari/secretària autonòmic/a amb competències en matèria d'indústria i innovació.  
- El/la directora/a general competent en matèria d'indústria i innovació.   
- El/la director/a de l'IMPIVA.  
- Un/a representant de la Xarxa d'Instituts Tecnològics de la Comunitat Valenciana (REDIT).  
- Un/a expert/a de la Fundació Comunitat Valenciana Regió Europea.  
- Un/a expert/a de la xarxa SEIMED.  
- Un/a expert/a de la Confederació d'Organitzacions Empresarials de la Comunitat Valenciana.  
- Un/a experta del Consell de Cambres de Comerç, Indústria i Navegació de la Comunitat Valenciana.  
- Un/a expert/a de la Direcció General amb competències en matèria d'indústria i innovació, amb rang mínim de cap de servei, que farà les funcions de secretari i que actuarà amb veu però sense vot.  
2. L'oficina elegirà entre els seus membres un/a vicepresident/a, que substituirà el/la president/a en cas de vacant, malaltia o una altra causa legal.  
3. Per a un millor desenvolupament de les seues funcions, l'oficina nomenarà un/a coordinador/a que podrà no ser membre del mateix òrgan; en este cas assistirà a les reunions amb veu però sense vot.  
4. L'oficina tindrà tècnics experts en programes nacionals i internacionals, designats pel president a proposta dels seus membres, així com amb experts regionals de contacte en les àrees de Biotecnologia-Salut, Tecnologies de la Informació i les Comunicacions (TIC), Nanotecnologia-Materials-Processos Productius, Energia-Medi Ambient, entre altres.  
5. L'oficina establirà, en l'últim trimestre de l'any natural, un pla d'actuació per a l'any següent on s'especificaran els principals objectius a complir en l'esmentat període. Podrà, a més, constituir grups de treball coordinats pels experts regionals de contacte. Cada grup de treball elaborarà un pla de treball en què s'especifiquen les seues normes internes d'actuació i, amb periodicitat mínima anual, les seues prioritats, objectius i tasques a desenvolupar.   
6. Igualment, es podrà comptar amb l'assistència d'experts invitats que assessoren en el procés de coordinació, informació, avaluació i seguiment de les seues activitats a fi de garantir resultats eficients i coherents amb els plans d'actuació i de treball establits periòdicament.  
7. L'oficina es reunirà un mínim de quatre vegades a l'any.  
Article 5. Suport tècnic  
1. A fi de facilitar l'eficaç funcionament de l'oficina s'establix una comissió tècnica permanent, presidida pel director/per la directora general amb competències en matèria d'indústria i innovació i composta pel/la coordinador/a de l'oficina, un/a cap de servei de l'àrea que tinga atribuïda funcions en matèria d'indústria i innovació i altre personal tècnic designat a este efecte.  
2. Correspondrà a la comissió tècnica permanent de l'oficina:   
a) Preparar les reunions i distribuir l'ordre del dia, així com els informes i dictàmens que necessiten els membres de l'oficina per a conéixer els assumptes sotmesos a la seua deliberació.   
b) Demanar, en nom del president de l'oficina totes les dades, la documentació i els informes que siguen necessaris per al correcte compliment de les funcions atribuïdes a l'oficina. En particular, la secretària centralitzarà les funcions incloses en l'article 3.g) d'esta ordre.  
c) Preparar el pla d'actuació anual de l'oficina, així com la coordinació de l'elaboració dels plans de treball per àrees d'actuació específiques.  
d) Dirigir i coordinar les actuacions dels tècnics experts, així com els experts regionals de contacte.  
e) Procedir al seguiment i control d'execució dels acords presos per l'oficina.   
Article 6. Funcionament  
El règim de funcionament de l'oficina s'adequarà al règim establit en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com al que s'ha previst en el Decret 104/2002, de 18 de juny, del Govern Valencià, pel qual es crea el Registre d'Òrgans Col·legiats de la Generalitat.  
Article 7. Recursos humans   
El suport administratiu i tècnic de l'Oficina de Projectes Empresarials d'I+D+I serà habilitat per la Conselleria amb competències en matèria d'indústria i innovació i els seus ens adscrits.  
DISPOSICIONS FINALS  
Primera  
Es faculta la directora general amb competències en matèria d'indústria i innovació per a dictar totes les instruccions que calga per a l'execució i el desplegament d'esta ordre.  
Segona   
L'aplicació del que s'ha disposat en esta ordre no implicarà augment de la despesa en el pressupost de la Conselleria d'Indústria, Comerç i Innovació; a este efecte la creació i posada en marxa de l'Oficina de Projectes Empresarials d'I+D+I s'atendrà amb els mitjans materials i personals existents en l'esmentada conselleria.  
Tercera   
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 27 de setembre de 2010  
El conseller d'Indústria, Comerç i Innovació   
i vicepresident primer del Consell,  
VICENTE RAMBLA MOMPLET


Còpia Permalink ELI